Efter et ægte drama med forlænget spilletid og 18 straffeslag kunne AaB Ishockey med 3-2 omsider besejre topholdet Sønderjyske, da de to hold mødtes i sidste spillerunde i Al Bank-ligaen. Dermed sikrer AaB både fjerdepladsen i ligaen og med den et vigtigt bonuspoint til slutspillet. Forud for sidste spillerunde var der spænding om netop fjerdepladsen, som både AaB og Hvidovre kunne erobre. Og presset lå på AaB, efter Hvidovre vandt 3-2 mod Rødovre. Men AaB stod for presset og udlignede et minut før tid. Dermed fik nordjyderne forlænget spilletid - og senere sejren. Sønderjyske og Herning var allerede før sidste spillerunde sikret henholdsvis førstepladsen og andenpladsen i ligaen. Dermed er de to hold videre til slutspillet med hver tre bonuspoint. Sejren til AaB betyder, at Sønderjyske, AaB og Rødovre mødes i den ene kvartfinalepulje A, mens Herning, Frederikshavn og Hvidore skal mødes i pulje B. Holdene mødes både ude og hjemme i de to kvartfinalepuljer. Og de to bedst placerede hold mødes herefter i semifinalerne, hvor vinderen af pulje A møder nummer to fra pulje B og omvendt.

Opsummering:
Med 3-2 sejr over Sønderjyske fik AaB Ishockey fjerdepladsen og det vigtige bonuspoint til slutspillet.
  
 